Parque A Canuda

O parque de Salvaterra de Miño, máis coñecido como o Parque A Canuda, atópase no límite sur da vila, xunto á ribeira do río Miño. Trátase dun grande espazo verde que ten 200.000 m². Este espazo, debido á súa situación xeográfica (sueste de Galicia) vese favorecido por un suave e primaveral microclima. Historia O Parque A Canuda foi inaugurado por 1ª vez no ano 1992 polo alcalde de Salvaterra de Miño, Arturo Grandal Vaqueiro. Posteriormente o parque foi reformado e inaugurado por segunda vez no 2007. Descrición Trátase dun grande espazo verde con instalacións deportivas, circuíto de educación viaria, recinto de aves, anfiteatro, parque infantil, circuíto de ximnasia e rehabilitación, aula da natureza (para coñecer a fauna e flora do Miño xunto con elementos da súa etnografía), un lago con barcas de recreo, múltiples carballeiras, un paseo peonil con carril-bici, un servizo de bicicletas gratuítas e numerosas sendas ecolóxicas que rematan na Illa Fillaboa. Distribución O parque dispón de dúas entradas e saídas de fácil acceso. Unha delas, atópase preto das pistas de fútbol, baloncesto e tenis, considerándose esta como a entrada ou saída principal do parque. A outra, sitúase en fronte da estatua da lamprea xigante que hai cerca da senda do río Miño. Nada máis entrar pola porta principal, á man dereita, o parque ten un circuíto de educación viaria, habilitado para que os nenos e nenas xoguen coas bicicletas, con todo tipo de sinais de tráfico, con semáforos e pasos de peóns. Ademais, este espazo está cuberto case na súa totalidade por árbores de diversas especies. Á mesma altura, ó carón, o parque dispón dunha zona de pícnic con numerosas mesas, as cales están cubertas tamén por diversas árbores. Avanzando cara ó norte, á man dereita, hai un pequeno estanque con patos. Ó pé deste, o parque dispón dun anfiteatro ó aire libre, onde habitualmente se celebran obras e actos públicos. Nesta mesma zona, á man esquerda, hai un par de gaiolas: unha delas con aves de diversas especies e a outra dedicada exclusivamente a pavos reais. Ó pé das gaiolas hai un extenso xardín con sombra, xa que este espazo está rodeado de diversas e numerosas árbores. Ó carón ten unhas casetas onde se pode visitar animais de granxa como é o caso de porcos, carneiros, cabras, coellos e galiñas. Preto desta pequena granxa hai unha exposición de utensilios de labranza (segadora, arado etc.) ,un xardín botánico e unha horta. Ambos os dous últimos ofrecen unha gran variedade de especies: poeixo, cimbro, xasmín, mentraste, corocha, herba forte etc. A parcela veciña dispón dun espazo deportivo e de rehabilitación para a xente de terceira idade. Cara á zona norte hai un lago con patos e un parque infantil, este último caracterízase pola súa grande extensión e variedade de xogos, como por exemplo: bambáns, escorregadoiros, castelos e xogos de mesa (parchís, xadrez debuxado no chan, tenis de mesa e o xogo tradicional da chave). O lago con patos é unha zona recreativa que dispón de barcas de recreo municipal. Estas están ó servizo de todas as persoas maiores de idade. Tamén poden facer uso desas barcas os maiores de 16 anos co consentimento do seu pai, nai ou titor. Os servizos préstanse sábados, domingos e festivos. Fóra, o recinto do parque dispón: dunha longa pista para pasear ó carón do río Miño para realizar a pé ou en bicicleta, dun espazo habilitado con pistas para practicar diversos deportes (fútbol, baloncesto e tenis) e un aparcadoiro. Preto da ponte que une Salvaterra de Miño con Portugal, Na Canuda hai tamén un pequeno skatepark e piscinas municipais ó aire libre. Servizos O parque é de acceso libre e gratuíto, de 10 da mañá ás 22:00 da tarde. Ten diversos servizos, como barcas de recreo, anfiteatro ó aire libre, xogos tradicionais, parque infantil, paneis informativos e rótulos botánicos, aparcadoiro, fontes e aseos. Notas Véxase tamén Bibliografía Guede Bueno, Javier (2015). Salvaterra de Miño: villa milenaria. Deputación de Pontevedra. ISBN 978-84-8457-431-6. Ligazóns externas "Parque da Canuda". www.vigocio.es. Consultado o 7-4-2019. "Apertura de un nuevo parque en Salvaterra de Miño".www.farodevigo.es Consultado o 4-5-2019. "Parque "A Canuda" ". www.vigoenfamilia.es. Consultado o 7-4-2019. "Parque público "A Canuda" ". concellodesalvaterra.com/. Consultado o 7-4-2019. "Parque Publico y Paseo Fluvial A Canuda en Salvatierra".www.turismoenxebre.com. Consultado o 4-05-2019.